Kuidas Veinika lastega Lapimaal käis - Tallinna Kuristiku Gümnaasiumi klassiõpetajate koduleht
Kuidas Veinika lastega Lapimaal käis
13.-16. detsembril käisid 3.a klassi õpilased peredega Lapimaal Jõuluvana juures. Sõit algas hommikul bussiga kooli eest. Peagi olime sadamas ja varsti ka laevaga üle Soome lahe. Olime jõudnud Soome Helsingisse. Nüüd algas pikk-pikk sõit Lapimaale, ees ootas 600 km.
Talvine Soome maastik oli imeline, sõitsime nagu läbi valge muinasjutumaa. Teel peatusime Vaskikello juures, Jyväskyläs. Õhtuks jõudsime Oulusse, Nallikari kämpingusse. Majutasime end kenasti majadesse.
Järgmisel hommikul sõitsime Ranua loomaparki. Ranua loomapargis nägime imelisi loomi talvises metsas askeldamas: saarmast, kobrast, kakkusid, jääkaru, ahmi, rebaseid, põhjapõtru, põtru jne. Erilist tähelepanu pälvis meie ees eputav lumekakk. Küll ta keeras pead siia ja sinna ja ette ja taha. Oli väga naljakas!
Hiljem sai ka ise sõita Husky koertega ja põhjapõtradega. Lapsed ostsid Ranua suveniiripoest endale palju suveniire mälestuseks.
Õhtul veetsid lapsed lõbusalt aega Eedeni Spa veekeskuses.
Järgmine päev oli väga sisukas: sai külastatud Oulu teaduskeskust, Artikumi Lapimaa muuseumi ja Rovaniemit. Lastele väga meeldis Oulu teaduskeskus.
Seal sai väga palju huvitavaid katseid teha, panna proovile oma erinevaid võimeid ja põnevat filmi vaadata.
Artikumi muuseumis oli aga väga põnev väljapanek Lapimaa, Saami ajaloost, saamidest ja laplastest.
Õhtupoolikul jõudsime lõpuks meie reisi tipphetkeni - Lapimaale Rovaniemi Jõuluvana juurde.
Rovaniemis ületasime kõik koos polaarjoone. Veidi aja pärast sisenesime Jõuluvana majja. Jõuluvana maja oli seest nagu suur ajamasin ja kell, kus aeg millalgi seisma jääb. Tema tuppa sisenedes Jõuluvana tervitas meid ja küsis, kust me tuleme. Rääksime Jõuluvanaga juttu ja tegime palju pilte. Lahkudes soovisime talle häid jõule ja palusime tal kindlasti külastada ka Eestimaad.
Pärast said lapsed Rovaniemis palju õues möllata, kelgutada, liugu lasta, Jõuluvana postkontorist kirju koju saata ja osta kaasa jõulumaa suveniire. Päev oli tõesti väga melurikas ja sisukas.
Neljandal päeval algas meie pikk kojusõit, ees ootas jälle 600 km Oulu-Helsingi. Bussis sõites möödus aeg suhteliselt kiiresti, sest vaatasime ära terve lastefilmide kogu, mis lastel kaasas oli. Aeg-ajalt tegime jälle teel olles peatusi, sest lapsed ikka väsivad ja tahavad jalgu sirutada, teel süüa osta või lihtsalt värsket õhku hingata.
Bussi aknast välja vaadates on Soomemaa imeline: tõeline talvine valge muinasjutt, loodus on lihtsalt väga kaunis. Vahel sadas ka laia laia õhulist lund, mis tegi maastiku veelgi võluvamaks ja salapärasemaks. Kõik oli nii ilus!
Kokkuvõttes jäid kõik meie reisiga väga rahule. Imeline! Vapustav! Maagiline! Muinasjutuline! Selline on Soome talvel.
Täname ka reisikorraldajat Nordland Travelit!
Vestle, küsi, vasta, arutle